"Kom ons kook vir jou meer geld," sê skelms | Maroela Media
'n Vrou in die Oos-Kaap is glo oortuig dat haar kontant sou vermeerder indien sy dit in chemikalieë kook, het die polisie Donderdag gesê.
Twee mans het 'n taverne-eienaar Woensdag in Tyiweni, Dutywa, genader en vir haar gesê hulle kan haar ryk maak, het kaptein Jackson Manatha gesê. Die mans, onderskeidelik 38 en 45 jaar oud, het haar vir 'n R10-noot gevra. Sy het een by 'n familielid geleen en dit aan hulle gegee. "Die verdagtes het glo die geld met sekere chemikalieë gemeng en dit toe gekook," het hy gesê. Hulle het met drie R10-note teruggekeer, elke met verskillende reeksnommers. Manatha sê die note is toe later as "baie goeie vervalsings" beskryf, en gesê dat "'n niksvermoedende persoon nie sou weet dat dit 'n vervalsde noot is nie". Die 46-jarige taverne-eienaar is toe aangesê om R1 000 in kontant te trek wat dan gekook sou word om duisende rande te word. "Sy het vermoedelik toe die kontant getrek, maar voordat dit gekook is, is die polisie van dié skelmstreek in kennis gestel," het Manatha gesê. Die mans is in hegtenis geneem en sal Vrydag in die landdroshof in Dutywa verskyn. -SAPA